Koperkabel van byna R15 miljoen teruggevind(Foto: SAPD Gauteng) Die polisie in Gauteng het ŉ deurbraak gemaak in die ondersoek na misdaad op noodsaaklike infrastruktuur. Beamptes het gesteelde koperkabel ter waarde van ongeveer R15 miljoen gevind en twee verdagtes in hegtenis geneem. “Lede van die Gautengse hoofwegpatrollie het Maandag reageer op inligting oor ŉ gekaapte vragmotor wat gesteelde koper by ŉ stoorplek in City Deep aflaai,” sê kapt. Dimakatso Sello, woordvoerder van die polisie. “Met hul aankoms by die toneel het hulle op die koper en die vragmotor, vermoedelik alles gesteel, afgekom.” Twee uitlanders, onderskeidelik 32 en 38 jaar oud, is in hegtenis geneem. Hulle sal binnekort in die hof verskyn op aanklag van die besit van vermoedelik gesteelde eiendom. Lt.genl. Elias Mawela, provinsiale polisiekommissaris, het die span geloof vir hul vinnige reaksie. “Misdaad op noodsaaklike infrastruktuur is ŉ prioriteit vir die polisie in Gauteng. Dit het ŉ negatiewe impak op die ekonomie en dienslewering in die provinsie.” Intussen het Nana Zenani, woordvoerder van die Passasierspooragentskap van Suid-Afrika (Prasa) gesê twee Prasa-kontrakteurs is Dinsdagoggend op die Sentraallyn geskiet. “ŉ Voorlopige ondersoek dui daarop dat hulle aangeval is terwyl hulle gewerk het. Die aanvallers wou koperkabels steel nog voor dit as deel van herstelwerk gebruik is.” Zenani sê Metrorail stel ook verder ondersoek in na die voorval.